Selvhjælp Skanderborg har stor erfaring i og succes med børneskilsmissegrupper og tilbyder nu i samarbejde med Morten Børup Skolen en børneskilsmissegruppe på skolen.
Børn der trives i skolen, klarer sig bedre fagligt og socialt. Det er svært at samle sig om læringen og det sociale fællesskab, hvis der er oplevelser, tanker, følelser og bekymringer, der fylder meget.
I en børneskilsmissegruppe får barnet mulighed for at dele de tanker og følelser, som kan rumstere indeni. Børnene oplever, at der er andre, der har det ligesom dem. Her kan de være sig selv og slippe for at skjule deres tanker og følelser. Børnene oplever også, at gruppen er et sted, hvor de kan tale frit om det, der er svært. De føler sig hørt, set og forstået.
Første gruppe starter onsdag den 19. april 2017 for børn i 2. – 4. klasse.
Gruppen vil bestå af 4-6 børn, som mødes hver onsdag over 8 gange i tidsrummet 3.-4. lektion (9.50-11.30).
Gruppen har 2 faste gruppeledere; Mette Piper fra Morten Børup Skolen og Margrethe Strand fra Selvhjælp Skanderborg.
Der er tavshedspligt i gruppen, hvilket betyder, at det, der bliver sagt i gruppen, ikke fortælles til nogen udenfor gruppen.
Yderligere information og tilmelding til: Mette Piper på mobil: 24 79 54 73
Se eventuelt denne video fra Selvhjælp Silkeborg, som med stor succes kører Trivselsgrupper i samarbejde med skolerne.